SL Uradni list Evropske unije C 85/16

Končno poročilo pooblaščenca za zaslišanje v zadevi COMP/C.38.238/B.2 – Surovi tobak, Španija

(v skladu s členom 15 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2007/C 85/09)

V tej zadevi osnutek odločbe zahteva naslednje pripombe:

V obvestilu o nasprotovanju sta bili ugotovljeni dve kršitvi člena 81(1) Pogodbe ES. Na španskem trgu za surovi tobak so prodajo in nakup surovega tobaka več let zaznamovali karteli tako na ravni proizvajalcev kot na ravni predelovalnih podjetij. Njihov skupni cilj je bil vnaprej določiti sestavine cene in tako omogočiti največji možni nadzor nad končno prodajno ceno bal surovega tobaka.

Obvestilo o nasprotovanju je bilo dne 16., 17. in 19. decembra 2003 poslano proizvajalcem in združenjem ASAJA, UPA, COAG, CCAE, FNCT, ACOTAB, TABARES ter predelovalnim podjetjem Cetarsa, Agroexpansión, WWTE Taes, Deltafina in ANETAB, pa tudi matičnim družbam španskih predelovalcev (Dimon Incorporated, Intabex Netherlands B.V., Standard Commercial Corporation, Standard Commercial Tobacco Co Inc, Transcontinental Leaf Tobacco Corporation Ltd, Universal Corporation, et Universal Leaf Tobacco Company Inc).

Dostop do spisa je bil posamezno omogočen vsakemu naslovniku prek CD-ROM-a, ki je bil poslan z obvestilom o nasprotovanju.

V obvestilu o nasprotovanju je bil določen rok dveh mesecev in pol za odgovor, ki sem ga na prošnjo proizvajalcev podaljšal za dva tedna.

Vsi naslovniki obvestila o nasprotovanju so odgovorili v zahtevanem roku.

V skladu s členom 5 Uredbe Komisije (ES) št. 2842/98 so nekatere stranke (Cetarsa, Agroexpansión, WWTE, Taes, Deltafina, ASAJA, UPA, COAG, CCAE Tabares, Acotab, FNCT, Universal Corporation in Universal Leaf Tobacco Company Inc) zahtevale formalno zaslišanje, ki je potekalo dne 29. marca 2004.

Na podlagi pisnih odgovorov na obvestilo o nasprotovanju in formalnega zaslišanja je Komisija pojasnila usmeritev osnutka odločbe glede dveh točk.

V obvestilu o nasprotovanju je Komisija zagovarjala, da so predelovalci sklenili sporazum o ceni in določili povprečno ceno za posamezno sorto. Predelovalci so ob zaslišanju in v svojih pisnih odgovorih poudarili, da so s posvetovanjem glede povprečne cene uspeli v največji možni meri uskladiti končne cene, ki naj bi jih plačali proizvajalcem. Komisija je to odobrila, osnutek odločbe pa upošteva to navedbo in sedaj govori o sporazumih med predelovalci glede „najvišje ravni povprečne cene za vse sorte surovega tobaka“.

Čeprav je bila obtožba zaradi kršitve omenjena v obvestilu o nasprotovanju, Komisija ni potrdila odgovornosti matičnih družb predelovalnih podjetij Universal Corp, Universal Leaf, Intabex, kot tudi ne združenja španskih predelovalcev (ANETAB), saj se njegovo ravnanje ni moglo ločiti od ravnanja njegovih članov. Prav tako Komisija ni potrdila odgovornosti združenj TABARES, ACOTAB in FNCT, saj so le-ta poslovala kot sektorske podružnice sindikatov kmetijstva, na katere je osnutek odločbe že naslovljen.

Poleg tega je obvestilo o nasprotovanju vsebovalo sklicevanja na pogajanja o cenovnih razredih, ki so od leta 1999 potekala med predstavniki proizvajalcev in predelovalcev. Tako je bilo besedilo nekoliko dvoumno glede opredelitve kršitev iz te zadeve. Osnutek odločbe odpravlja to dvoumnost.

Ob upoštevanju zgoraj navedenega menim, da je bila pravica do zaslišanja v tej zadevi spoštovana. Po mojem mnenju osnutek odločbe obravnava le ugovore, v zvezi s katerimi so imele stranke priložnost izraziti svoja stališča.